[pic] | COMISIA COMUNITĂŢILOR EUROPENE |

Bruxelles, 30.7.2008

COM(2008) 499 final

Comunicare a Comisiei către Paralamentul European şi Consiliu

RAPORT ANUAL CĂTRE AUTORITATEA CARE ACORDĂ DESCĂRCAREA DE GESTIUNE PRIVIND AUDITURILE INTERNE EFECTUATE ÎN ANUL 2007

{SEC(2008) 2361 final}

CUPRINS

1. Introducere 4

2. Mediul de lucru şi planul de audit 4

2.1. Mediul de lucru 4

2.2. Evoluţii ale procesului de audit intern 5

2.3. Aplicarea planului de audit al IAS 6

2.4. Acceptarea recomandărilor şi opiniilor entităţilor auditate şi ale părţilor interesate 10

3. Principale constatări şi recomandări 10

4. Concluzii 14

Raport anual

CĂTRE AUTORITATEA CARE ACORDĂ DESCĂRCAREA DE GESTIUNE PRIVIND AUDITURILE INTERNE EFECTUATE ÎN ANUL 2007

INTRODUCERE

PREZENTUL RAPORT INFORMEAZă AUTORITATEA CARE ACORDă DESCăRCAREA DE GESTIUNE CU PRIVIRE LA ACTIVITATEA DESFă şurată de Serviciul de Audit Intern (IAS) al Comisiei, în conformitate cu articolul 86 alineatul (4) din Regulamentul financiar (RF). Acesta are la bază raportul IAS în conformitate cu articolul 86 alineatul (3) din RF privind principalele constatări ale misiunilor de audit şi, în conformitate cu standardele profesionale, privind chestiunile legate de expunerile la riscuri semnificative şi de control, precum şi chestiunile legate de guvernanţa corporativă.

Prezentul raport are la bază misiunile de audit şi rapoartele de consultanţă ale IAS realizate în anul 2007. Prezentul raport se referă la activitatea de audit şi de consultanţă ce priveşte doar direcţiile generale şi serviciile Comisiei, precum şi agenţiile executive. Raportul nu se referă la activitatea de audit a IAS pentru alte agenţii sau organisme.

Reacţiile Comisiei la constatările şi concluziile auditorului intern sunt cuprinse în raportul de sinteză asupra rapoartelor anuale de activitate ale directorilor generali. În acest raport de sinteză, adoptat în mod simultan, Comisia adoptă o poziţie privind chestiunile interdisciplinare evocate de auditorul intern, de Curtea de Conturi Europeană şi de Autoritatea care acordă descărcarea de gestiune, sau identificate de Comitetul de Monitorizare a Auditurilor şi de directorul general pentru buget în raportul său general. Aceasta înseamnă că anumite opinii sau considerente din prezentul raport nu sunt neapărat împărtăşite în totalitate de Comisie. Această diferenţă de opinii reflectă procesul normal de dialog între instituţie şi auditorul său intern.

MEDIUL DE LUCRU şI PLANUL DE AUDIT

MEDIUL DE LUCRU

În anul 2000, în cadrul reformei Comisiei, au fost introduse 24 de standarde de control intern şi „cerinţele de referinţă” aferente. Aceste standarde au fost revizuite în anul 2007 în vederea trecerii de la conformare la aplicare, simplificând limbajul şi informând întreg personalul cu privire atât la standarde, cât şi la chestiuni de natură nefinanciară. Standardele revizuite au intrat în vigoare la 1 ianuarie 2008, iar direcţiilor generale/serviciilor li se cere acum să selecteze, pe baza unei proceduri de evaluare a riscurilor, standardele considerate prioritare din raţiuni de eficienţă.

Cel de-al doilea raport privind progresul planului de acţiune al Comisiei pentru instituirea unui cadru de control intern integrat a concluzionat că s-au înregistrat progrese în ceea ce priveşte evaluarea sistemelor de gestionare şi control pentru fondurile structurale, definirea şi atribuirea sarcinilor de control din cadrul gestionării repartizate şi prezentarea asigurării în rapoartele anuale de activitate ale direcţiilor generale.

Anul 2007 este primul an de aplicare a cadrului financiar 2007-2013, cu o nouă abordare a controlului în domeniul cercetării şi un nou proces de programare a fondurilor structurale, bazat pe standarde comune de gestionare financiară, control şi evaluare (de exemplu, statele membre trebuie să prezinte sinteze ale auditurilor şi declaraţiilor).

În 2007, conturile au fost pentru prima dată semnate de contabilul Comisiei în conformitate cu regulamentul financiar modificat[1]. Un progres important s-a înregistrat în dezvoltarea sistemului informatic ABAC. Conturile de avans ale delegaţiilor au fost integrate în totalitate în sistemul ABAC în ianuarie 2007, a fost întocmit un plan de proiect actualizat pentru trecerea conturilor Fondului European de Dezvoltare la ABAC, iar Comisia a depus eforturi pentru punerea în practică a acestuia.

Comisia a aplicat în continuare prevederile privind continuitatea operaţiunilor. Toate direcţiile generale din cadrul Comisiei au prezentat planuri validate de continuitate a operaţiunilor. Unele direcţii generale au început deja testarea planurilor individuale. În anul 2007 s-a realizat un exerciţiu de comunicare şi o testare a planului general de continuitate a operaţiunilor întreprinderilor. Eforturile se concentrează acum pe conştientizare, formare şi alte exerciţii pentru a disemina cunoştinţele dobândite.

A fost introdusă o nouă abordare dinamică a protecţiei împotriva fraudei[2]. Precedentul proces de consultare prealabilă privind proiectele legislative instituit în 2001 va rămâne disponibil, dar, în plus, OLAF va furniza mai multe informaţii Comisiei, rezultate din activităţile sale de investigaţii. OLAF va efectua o analiză structurată şi pluridisciplinară a propriilor activităţi de investigaţii, dar îşi va baza noua activitate de protecţie împotriva fraudei şi pe o gamă largă de informaţii, inclusiv pe constatările auditurilor efectuate de către Serviciul de Audit Intern (IAS) şi de către Structurile de Audit Intern (IAC).

IAS a beneficiat în continuare de sprijinul deplin al vicepreşedintelui Kallas şi al CMA, ceea ce i-a permis să-şi păstreze independenţa şi obiectivitatea în îndeplinirea atribuţiilor sale. În iunie 2007 a fost adoptată o versiune revizuită a Cartei CMA.

În urma unei recomandări cuprinse în Raportul pe 2006 al auditorului intern, Comisia a emis o declaraţie privind guvernanţa în 22 de limbi.

Evolu ţii ale procesului de audit intern

Comisia a actualizat carta misiunii IAS şi a introdus un model de cartă pentru structurile de audit intern. Punctele principale cuprind răspunderea, independenţa, obiectivitatea şi responsabilităţile. Acest lucru se corelează cu o concluzie a raportului anual al auditorului intern pe 2006 care constată că eficienţa şi soliditatea arhitecturii auditului intern ar trebui îmbunătăţite. De asemenea, începând cu anul 2009, ultimul an al planificării actuale a misiunilor de audit, IAS va formula o opinie generală anuală cu privire la controalele interne din cadrul Comisiei.

Ca urmare a raportului IAS privind analiza calităţii tuturor IAC, 2007 a fost primul an din ciclul de planificare strategică a misiunilor de audit 2007-2009 caracterizat printr-o planificare şi o evaluare a riscurilor comună între IAC şi IAS, în vederea unui sistem de audit unic. Acest lucru consolidează puternic universul auditului, întăreşte independenţa IAC şi încurajează cooperarea între IAC şi IAS. Această cooperare a fost întărită şi mai mult prin intermediul Auditnet (model de cartă pentru IAC, opinii de audit şi opinie anuală a IAC).

S-a iniţiat a doua evaluare externă a calităţii IAS. Aceasta va fi finalizată în 2008 cu o opinie independentă privind conformitatea IAS cu standardele acceptate la nivel internaţional ale Institutului Auditorilor Interni (IIA). Rezultatul unei evaluări preliminare a indicat că, în general, IAS se conformează standardelor IIA, cu excepţia gestionării resurselor (fluctuaţii mari ale personalului, separarea funcţiilor de audit de cele care nu sunt de audit) şi calităţii comunicării (decalaj între finalizarea muncii de teren şi raportul final; discutarea constatărilor cu structura auditată), unde IAS se conformează parţial.

Auditorul intern şi personalul IAS au jucat un rol activ în cooperarea dintre Comisia Europeană şi Organizaţia Naţiunilor Unite în domeniul gestionării administrative şi financiare. De asemenea, aceştia au contribuit la facilitarea întâlnirilor la nivel internaţional între experţii din domeniu: conferinţa IIA, conferinţa reprezentanţilor serviciilor interne de audit din cadrul Organizaţiei Naţiunilor Unite şi instituţiilor financiare multilaterale, precum şi a doua conferinţă specializată pentru auditori interni din Europa Centrală. IAS a fost, de asemenea, reprezentată la întâlnirea „organizaţiilor coordonate”.

Conferinţa anuală IAS a oferit mai multe subiecte de gândire cu privire la opinia generală de audit. IAS a inclus acum în planul său anual de gestionare pe 2008 un model în vederea emiterii primei sale opinii generale la finalul aplicării planului strategic de audit valabil pentru perioada 2007-2009.

Aplicarea planului de audit al IAS

Planul strategic de audit al IAS pentru perioada 2007-2009, întocmit în strânsă colaborare cu IAC, a fost aprobat de CMA la 2 februarie 2007.

Programul de lucru pe anul 2007 a fost aplicat în proporţie de 95%: în 2007 au fost finalizate 68 de rapoarte (41 rapoarte de audit, 25 rapoarte de urmărire şi 2 scrisori de recomandări către conducere). În anexă sunt ataşate rezumatele executive ale acestor rapoarte.

DG/Serviciu | Misiune | Data emiterii |

Sisteme administrative şi alte sisteme auxiliare |

SG/BUDG/REGIO/ EMPL/RTD/ ADMIN/DIGIT/INFSO/ JLS/AIDCO | Procesul de asigurare AAR | 21 ianuarie2008[3] |

ADMIN | Urmărirea gestionării resurselor umane faza I | 13 decembrie |

BUDG | ABAC - aplicarea contabilităţii de angajamente | 3 mai |

BUDG | Analiză comparativă a sistemelor de contabilitate de angajamente şi raportărilor financiare aplicate de Comisia Europeană şi unele state membre | 26 aprilie |

COMM | Verificarea achiziţionării unor clădiri de birouri în Cipru | 14 septembrie |

COMM | Raport special privind procedurile de licitaţie pentru servicii de transmisie în cadrul DG COMM | 14 decembrie |

DGT | Gestionarea cererii de traduceri | 13 iunie |

DGT | Urmărirea validării IAS a autoevaluării IAC a DGT | 14 decembrie |

DIGIT | Achiziţii şi prestări servicii în domeniul TI în cadrul DG DIGIT | 5 decembrie |

EPSO | Urmărirea revizuirii parţiale a procesului de selecţie condus de EPSO | 18 decembrie |

ESTAT | Al doilea audit de urmărire a auditului aprofundat al Eurostat | 9 martie |

ESTAT | Achiziţii de sisteme informatice şi prestări servicii | 20 noiembrie |

OIB | Gestionarea contractelor de achiziţii în cadrul OIB | 3 aprilie |

OIB | Gestionarea contractelor de achiziţii de clădiri de către OIB | 3 aprilie |

OIB | Urmărirea infrastructurii clădirilor gestionate de Comisia Europeană | 8 februarie |

OIB | Urmărirea testării tranzacţiilor | 20 aprilie |

OIB | Evaluarea anumitor standarde de control intern | 4 octombrie |

OIL | Gestionarea contractelor de achiziţii | 3 aprilie |

PMO | Controale privind plata pensiilor | 7 septembrie |

SCIC | Urmărirea validării autoevaluării IAC a SCIC | 29 noiembrie |

Politici interne |

COMP | Raport de urmărire a auditului asupra controalelor în domeniul TI | 16 mai |

EAC | ABAC - aplicarea contabilităţii de angajamente în cadrul DG EAC/încheiere 2006 | 18 iulie |

EAC | Raport de urmărire a aplicării ABAC | 18 iulie |

EACEA | Aplicarea circuitelor financiare pentru bugetul operaţional al agenţiei executive EAC | 19 martie |

ENTR | Scrisoare de recomandare - controale ex-post | 20 aprilie |

ENTR | Raport de urmărire a gestionării financiare a reţelei de centre releu pentru inovare (IRC) | 23 octombrie |

ENTR | Urmărirea validării autoevaluării IAC a DG ENTR | 18 decembrie |

ENV | Monitorizarea procesului de aplicare a legislaţiei comunitare | 22 ianuarie |

ENV | Al doilea audit de urmărire a auditului aprofundat al DG ENV din 2004 | 29 martie |

ENV | Gestionarea ajutorului nerambursabil pentru programe altele decât LIFE | 18 septembrie |

INFSO | Controale ex-post | 20 februarie |

JRC | A doua urmărire a auditului aprofundat al JRC din 2004 | 21 septembrie |

MARKT | Raport de urmărire a gestionării financiare şi circuitelor financiare ale DG MARKT | 18 ianuarie |

RTD | Raport de urmărire a auditului aprofundat al DG RTD (2003) şi auditul circuitelor financiare şi gestionării financiare în cadrul DG RTD (2005) | 16 martie |

RTD | Achiziţii şi prestări servicii în domeniul TI | 30 noiembrie |

TAXUD | Achiziţii şi prestări servicii în domeniul TI | 18 octombrie |

TREN | Raport de urmărire a auditului gestionării financiare şi circuitelor financiare în cadrul DG TREN | 20 martie |

TREN | Raport de urmărire a „Auditului procesului de gestionare a sistemului informatic local” | 7 septembrie |

TREN-IEEA | Agenţia executivă TREN | 30 ianuarie |

TREN | Urmărirea validării autoevaluării IAC a DG TREN | 20 decembrie |

Măsuri structurale şi politica agricolă comună |

AGRI | Sisteme TI locale ale DG AGRI introduse în ABAC | 25 mai |

AGRI | Intervenţii pe pieţele agricole | 23 noiembrie |

AGRI | Raport de urmărire a fondurilor structurale – ORIENTARE EAGGF | 22 noiembrie |

EMPL | Prevenirea şi depistarea fraudelor la fondurile structurale | 19 decembrie |

EMPL | Punerea în aplicare a programelor în noile state membre | 12 decembrie |

FISH | Raport de urmărire a rezultatelor auditului fondurilor structurale – instrumentul financiar de orientare a pescuitului | 20 iulie |

REGIO | Punerea în aplicare a programelor în noile state membre | 13 noiembrie |

REGIO | Urmărirea FEDR – auditul punerii în aplicare a articolului 38 din Regulamentul nr. 1260/1999 al Consiliului | 14 decembrie |

REGIO | Prevenirea şi depistarea fraudelor la fondurile structurale | 19 decembrie |

Politici externe |

AIDCO | Eligibilitatea costurilor în cadrul acordului-cadru financiar şi administrativ cu Organizaţia Naţiunilor Unite de către DG AIDCO | 19 iunie |

AIDCO | Activităţi de control ex-post | 18 iulie |

AIDCO | Audit de urmărire a fondurilor pentru ONG-uri | 31 iulie |

AIDCO | Gestionarea financiară a programelor principale din cadrul Direcţiei D | 20 decembrie |

ECHO | Audit de urmărire a fondurilor pentru ONG-uri | 6 iunie |

ECHO | Instrumente de monitorizare şi supraveghere | 23 noiembrie |

ECHO, ADMIN | Scrisoare de recomandări către conducere privitor la chestiuni de securitate în cadrul DG ECHO | 29 noiembrie |

ELARG | Raport de urmărire a auditului aprofundat al DG ELARG | 15 martie |

RELEX | Audit de urmărire a auditului asupra manipulării informaţiilor clasificate şi comunicării între delegaţii şi DG RELEX | 4 iulie |

TRADE | Aplicarea unor standarde de control intern | 13 iunie |

Acceptarea recomandărilor şi opiniilor entităţilor auditate şi ale părţilor interesate

În 2007, rata de acceptare a recomandărilor misiunilor de audit de către entităţile auditate a fost de 99%, cu un procent de 1% respinse.

Audituri efectuate de Comisie şi agenţiile executive |

Recomandări | Acceptate | Respinse | % | Total |

Critice | 5 | 1 | 2 | 6 |

Foarte importante | 111 | 0 | 41 | 111 |

Importante | 129 | 3 | 49 | 132 |

Utile | 20 | 0 | 8 | 20 |

% | 99 | 1 |

Total | 265 | 4 | 269 |

Răspunsurile celor auditaţi privind sfera de interes a auditului şi modul de desfăşurare a auditului au generat un rezultat mediu de 1,86 (anii anterior: 1,95 pe 2006 şi 1,82 pe 2005) pe o scară de la 1 (cel mai înalt) la 4 (cel mai scăzut). Un studiu recent al părţilor interesate arată că 80,5% dintre acestea au considerat că IAS are o strategie clară de audit (comparativ cu rezultatul anterior de 75%), 82,9% că auditurile au fost realizate cu onestitate, obiectivitate şi în mod echitabil (85,7% în 2006) şi 48,8% (anterior 60,7%) că recomandările IAS sunt utile. În total, 80,5% (anterior 55,4%) au considerat că activitatea IAS contribuie la calitatea sistemelor de gestionare şi control din cadrul Comisiei.

PRINCIPALE CONSTATăRI şI RECOMANDăRI

Procesul de asigurare AAR

Angajamentele au evaluat eficacitatea procesului de asigurare a raportului anual de activitate (AAR), care este un element cheie al sistemului de guvernanţă al Comisiei şi reprezintă bune practici în întreaga lume. Au avut ca obiect şase direcţii generale operaţionale plus patru servicii orizontale. Procesul AAR este în permanenţă îmbunătăţit (de exemplu prin evaluări colegiale şi instrucţiuni permanente revizuite). Ca urmare a auditului, instrucţiunile permanente emise de Secretariatul General au fost deja revizuite în conformitate cu propunerile IAS: o orientare mai explicită referitor la modul în care diferitele elemente alimentează asigurarea, inclusiv o explicaţie a modului în care opinia IAC a contribuit la asigurare, o definire exactă a strategiei de control; utilizarea sistematică şi obligatorie a indicatorilor cheie privind funcţionarea sistemelor de control; armonizarea cu constatările Curţii de Conturi Europene (ECA) şi explicarea întârzierilor în aplicarea recomandărilor de importanţă vitală şi foarte importante formulate în urma misiunilor de audit interne. Este planificată o evaluare colegială mai extinsă, având ca scop un raport de sinteză mai complet şi mai unitar. Deși direcţiile generale pot raporta deficienţe nefinanciare majore în rapoartele lor anuale de activitate, IAS a atras atenţia asupra limitărilor declaraţiilor de asigurare ale conducerii, deoarece acestea nu cuprind responsabilităţi de natură nefinanciară sau sistemică.

Manipularea datelor sensibile/clasificate şi securitatea fizică

Riscurile în ceea ce priveşte securitatea datelor necesită o mai mare atenţie. IAS a emis recomandări privind o politică oficială în ceea ce priveşte autorizaţiile de securitate şi necesitatea de a întări măsurile de securitate pentru a evita scurgerile de informaţii sensibile sau accesul persoanelor neautorizate. Uneori, instrucţiunile interne nu încurajează utilizarea normelor de clasificare ale Comisiei, iar aplicarea acestora nu este întotdeauna proporţională cu riscurile de securitate specifice. Departamentele au acceptat faptul că normele de la nivelul direcţiilor generale pentru abordarea informaţiilor sensibile (a căror dezvăluire neautorizată ar putea să dăuneze Uniunii Europene) sau alte chestiuni legate de securitate trebuie coordonate cu serviciile centrale de securitate pentru a se asigura o abordare coerentă a securităţii. În ceea ce priveşte securitatea fizică, acest lucru priveşte mai ales personalul, care, prin natura muncii sale, este expus la un risc mare în domeniul ajutorului extern. În cazul manipulării informaţiilor clasificate în cadrul delegaţiilor, au fost aplicate trei recomandări de importanţă vitală de la un audit anterior, pentru a permite delegaţiilor să facă schimb de informaţii clasificate prin mijloace electronice şi să respecte în totalitate normele de securitate.

Monitorizarea punerii în aplicare a legislaţiei comunitare

Comunicarea Comisiei privind monitorizarea legislaţiei comunitare[4], care specifică acţiunile pe care le va întreprinde Comisia pentru îmbunătăţirea aplicării legislaţiei comunitare, ia în considerare majoritatea principalelor recomandări emise de IAS în raportul său consolidat din decembrie 2006.

Ultimul din această serie de audituri priveşte legislaţia de mediu. S-au descoperit puncte slabe în ceea ce priveşte monitorizarea proactivă a legislaţiei comunitare. În special, nu s-a putut obţine nici o asigurare că toate directivele sunt transpuse corect şi la termen în toate statele membre. Cele mai importante recomandări ale IAS au fost avute în vedere într-un proiect de comunicare a Comisiei privind punerea în aplicare a legislaţiei comunitare de mediu şi planul de acţiune de la nivelul direcţiilor generale prevedea punerea în aplicare a tuturor recomandărilor până în decembrie 2007, cu excepţia a două recomandări, dintre care ultima va fi pusă în aplicare până în decembrie 2009.

Controale ex-post (EPC)

Seria de audituri ale controalelor ex-post din sectorul cercetare a fost finalizată cu un audit în cadrul DG INFSO. În continuarea recomandărilor făcute, direcţiile generale din sectorul cercetare au hotărât să aplice planuri detaliate de acţiune monitorizate periodic de CMA.

Au fost efectuate audituri suplimentare ale controalelor ex-post în două direcţii generale pentru a se evalua conformitatea, eficienţa şi eficacitatea controalelor ex-post, care influenţează o declaraţie de asigurare pozitivă. Au fost acceptate şi sunt în curs de aplicare recomandările de extindere a sferei de acoperire a auditului, integrarea controalelor ex-post în lanţurile de control şi utilizarea crescută a indicatorilor cheie de performanţă.

Prevenirea fraudelor la fondurile structurale

În urma auditurilor asupra Fondului Social European şi a Fondului European de Dezvoltare Regională, se va institui o strategie comună şi specifică de prevenire a fraudelor pentru fondurile structurale în cooperare cu OLAF, care va fi ulterior revizuită anual. Calitatea şi exactitatea informaţiilor privind cazurile de fraudă, precum şi evaluarea şi monitorizarea controalelor efectuate de statele membre cu privire la fraude vor fi, de asemenea, îmbunătăţite, spre exemplu prin înfiinţarea unei linii telefonice directe în statele membre. Au fost acceptate toate recomandările cu termene de realizare până la finalul anului 2008.

Achiziţii publice

În cadrul unei misiuni de audit mai ample asupra achiziţiilor şi prestărilor de servicii în domeniul TI la Comisie, au fost auditate patru direcţii generale în ceea ce priveşte conformitatea cu normele Comisiei, eficacitatea şi eficienţa. În trei direcţii generale au fost identificate riscuri reziduale limitate, legate de o descriere insuficient de clară a serviciilor ce urmau a fi prestate, de orele de lucru prestate de furnizorii externi, de data târzie de începere a procedurii de reînnoire a contractelor şi de înregistrarea necorespunzătoare a excepţiilor.

Ca urmare a auditului IAS, s-a creat o nouă procedură de achiziţii publice pentru clădiri care, printre altele, va îmbunătăţi documentarea procesului de luare a deciziilor, va asigura că informaţiile esenţiale sunt transmise în etapa corespunzătoare, va introduce un sistem de gestionare a riscurilor pentru toate proiectele de achiziţii de clădiri şi va cuprinde o gestionare strategică pe termen lung cu politici definite şi procese de aplicare clar separate, dar interdependente. Pentru contractele de achiziţii publice altele decât pentru clădiri, direcţia generală în cauză a hotărât să realizeze un modul în vederea asigurării efective a etapelor din procedura de achiziţii, să înfiinţeze un registru care să cuprindă toată corespondenţa privitoare la plângeri, iar pentru licitaţiile importante, să elaboreze un document strategic care să includă analize cost-beneficiu şi care să aibă în vedere şi necesităţile.

Controale privind plata pensiilor

Acest audit a evaluat caracterul adecvat şi aplicarea efectivă a sistemului de control intern şi gestionarea riscurilor în legătură cu stabilirea şi plata pensiilor personalului pensionat. Un sistem informatic învechit face să fie necesare controalele manuale. Deşi există în aplicare controale ex-ante adecvate, în viitor vor fi efectuate controale ex-post tematice, bazate pe evaluarea riscurilor, reducându-se astfel, spre exemplu, riscul plăţilor incorecte, pierderii de acte şi regularizării manuale incorecte.

Aplicarea ABAC

Având în vedere că faza de introducere a sistemului ABAC, însoţită îndeaproape de auditurile Curţii de Conturi Europene, este finalizată, IAS îşi reduce activitatea de audit în acest sector. Ca urmare a unui aviz negativ privind încheierea conturilor pe anul 2005 în cadrul DG EAC, a fost efectuat un audit al încheierii conturilor DG EAC şi agenţiilor sale executive pe anul 2006 (în colaborare cu ECA) şi s-a dat o asigurare rezonabilă calificată, deşi a existat o constatare de armonizare limitată între sistemele de contabilitate locale şi cel central, precum şi documentaţie incompletă. Aplicarea sistemului ABAC a făcut, de asemenea, obiectul auditurilor IAC.

Agenţiile executive

IAS a auditat două agenţii executive, în ambele cazuri cu asigurări rezonabile cu privire la obiectivele operaţiunilor.

Unele dintre chestiunile evidenţiate au fost legate de conformitatea cu decizia Comisiei privind securitatea sistemelor informatice şi cu regulamentele privind protecţia datelor cu caracter personal, de procedurile referitoare la tranzacţiile de sfârşit de an, de armonizarea şi simplificarea fişelor de control şi fluxurilor de activitate şi de o abordare complexă a controalelor ex-post.

Celelalte agenţii nou create (Agenţia Executivă a Consiliului European al Cercetării şi Agenţia Executivă pentru Cercetare) pot beneficia de experienţa dobândită de agenţiile existente în ceea ce priveşte modul cel mai bun de aplicare a tuturor măsurilor necesare în faza de înfiinţare.

FAFA (Acordul-cadru financiar şi administrativ cu Organizaţia Naţiunilor Unite)

Ca urmare a auditului de anul trecut privind conformitatea cu FAFA şi capacitatea de a obţine asigurări cu privire la utilizarea fondurilor UE, CMA a invitat IAS să evalueze pertinenţa riscurilor reziduale determinate în special cu privire la costurile indirecte, asociate cu controalele de ansamblu ale finanţării CE/ONU în cadrul FAFA şi al sistemului de control financiar al ONU. Activitatea suplimentară de audit a confirmat faptul că modul de elaborare al FAFA este adecvat, dar şi că mecanismele de control necesită încă o aplicare efectivă ulterioară. Direcţiile generale în cauză au acceptat toate recomandările şi au întreprins deja mai multe acţiuni în vederea extinderii utilizării instrumentelor de control FAFA asupra costurilor directe şi indirecte.

Gestionarea financiară şi a ajutoarelor nerambursabile

Auditurile financiare au fost efectuate în domeniul delegaţiilor asiatice şi pentru programele de mediu.

Auditul gestionării principalelor programe financiare în cadrul delegaţiilor asiatice au identificat mai multe domenii în care se impun îmbunătăţiri, pe care conducerea intenţionează să le realizeze până la sfârşitul anului 2008: delimitarea responsabilităţilor între delegaţii şi direcţiile generale să fie mai clar definită; sediile să joace un rol mai mare în sprijinirea şi orientarea delegaţiilor pentru a asigura funcţionarea coerentă şi eficientă a delegaţiilor; o monitorizare mai bună a proiectului şi portofoliului şi o strategie îmbunătăţită de formare.

O evaluare a funcţionării procesului de gestionare a ajutoarelor nerambursabile pentru proiectele de mediu a indicat nevoia de a îmbunătăţi documentaţia pentru controlul costurilor reale ale beneficiarilor, de a modifica strategia de control ex-post pentru a cuprinde beneficiarii mai mici, de a asigura oportunitatea aprobării rapoartelor tehnice şi de a emite orientări specifice pentru controalele ex-post subcontractate unor societăţi externe de audit.

De asemenea, structurile de audit intern au efectuat un număr considerabil de audituri asupra gestionării financiare şi a ajutoarelor nerambursabile.

Punerea în practică

Punerea în practică la momentul oportun a recomandărilor misiunilor de audit este vitală pentru eficacitatea auditului intern şi pentru îmbunătăţirea continuă a controlului intern. S-au făcut unele progrese, care au condus la scăderea numărului total de recomandări nerezolvate făcute înainte de 2006. În opinia IAS, au fost aplicate peste 80% din recomandări. Cu toate acestea, există încă întârzieri semnificative în aplicarea unor recomandări de importanţă vitală şi foarte importante, ceea ce indică puncte slabe în punerea în aplicare a planurilor de acţiune de către direcţiile generale, în special în ceea ce priveşte recomandările mai vechi. Peste 25% dintre recomandările vitale şi foarte importante nerezolvate sunt restante cu peste şase luni (deşi aceasta este o îmbunătăţire semnificativă faţă de peste 50% cu un an în urmă). Într-un efort de a remedia această situaţie, IAS a propus ca direcţiilor generale/serviciilor care nu au luat măsuri de aplicare a recomandărilor vitale şi foarte importante restante să li se atragă din nou atenţia asupra importanţei de a face acest lucru şi, de asemenea, unde este cazul, să se precizeze motivele întârzierilor în rapoartele anuale de activitate. CMA acordă o atenţie deosebită urmăririi recomandărilor şi a susţinut aplicarea prin luarea deciziei ca preşedintele CMA să trimită scrisori comisarilor în cauză, pentru a le atrage atenţia asupra recomandărilor vitale şi foarte importante restante cu peste şase luni.

CONCLUZII

Pe baza misiunilor de audit şi evaluărilor, precum şi a activităţilor aferente, efectuate în anul 2007 în cadrul Comisiei, auditorul intern al Comisiei trage următoarele concluzii (poziţia Comisiei este afirmată în raportul de sinteză privind rapoartele anuale de activitate ale directorilor generali).

Concluzia 1 a IAS: În general s-au realizat progrese, dar sunt necesare mai multe îmbunătăţiri

În cursul activităţii sale de audit, IAS a remarcat şi alte îmbunătăţiri ale sistemelor de control intern ale Comisiei. Numărul de recomandări de importanţă vitală emise de IAS a scăzut de la doisprezece în 2006 la şase în 2007, iar numărul de audituri cu avize negative din partea IAS s-a redus de la nouă în 2006 la şase în 2007. Cu toate acestea, sunt încă necesare îmbunătăţiri suplimentare, de exemplu în domeniul gestionării ajutoarelor nerambursabile, controalelor ex-post, achiziţiilor şi punerii în aplicare a dispoziţiilor cu privire la protecţia datelor.

Concluzia 2 a IAS: Securitatea informaţiilor

Asigurarea că informaţiile sensibile păstrate la Comisie (atât la sedii, cât şi la delegaţii) sunt protejate împotriva divulgării şi accesului neautorizat este de o importanţă extremă pentru eficienţa şi reputaţia Comisiei. Toate direcţiile generale şi serviciile în cauză trebuie să acorde o atenţie deosebită securităţii informaţiilor, să se coordoneze cu serviciul de securitate al Comisiei şi să ceară de la acesta validarea tuturor măsurilor proprii de securitate.

Concluzia 3 a IAS: Direcţiilor generale de politici le revine responsabilitatea primară pentru prevenirea fraudelor

Comisia a adoptat recent o nouă abordare a protecţiei împotriva fraudei. OLAF, pe baza experienţei sale, joacă un rol cheie în investigarea fraudelor şi contribuie la elaborarea metodelor de combatere a fraudelor. Cu toate acestea, în cadrul Comisiei, directorii generali – ca ordonatori de credite delegaţi – au responsabilitatea primară pentru prevenirea fraudei în domeniul lor de responsabilitate (în care vor fi sprijiniţi de OLAF) şi pentru măsurile ulterioare investigaţiilor OLAF (recuperări etc.).

Concluzia 4 a IAS: Procesul de asigurare AAR este îmbunătăţit în mod constant

Obiectivul final atât al procesului de asigurare AAR, cât şi al raportului de sinteză, este de a sprijini comisarii în îndeplinirea responsabilităţii lor politice în gestionarea Comisiei. Fundamentarea asigurărilor date va fi îmbunătăţită printr-o mai bună definire a strategiilor de control subiacente, susţinute de indicatori pentru controalele cheie şi printr-o mai bună „reconciliere” a asigurărilor cu rezultatele activităţii Curţii de Conturi Europene.

Concluzia 5 a IAS: S-au înregistrat progrese în ceea ce priveşte punerea în practică a recomandărilor, dar există, de asemenea, domenii rămase în urmă

Recent, s-a înregistrat o îmbunătăţire a punerii în practică a recomandărilor de audit, dar în unele domenii încă durează prea mult. De asemenea, anumite chestiuni ridicate în rapoartele anuale anterioare necesită încă o atenţie permanentă, de exemplu o strategie de resurse umane aliniată în totalitate la procesul de planificare strategică, crearea de servicii partajate şi o guvernanţă mai bună în domeniul TI.

[1] Regulamentul (CE, EURATOM) nr. 1995/2006 al Consiliului din 13 decembrie 2006 de modificare a Regulamentului (CE, EURATOM) nr. 1605/2002 privind Regulamentul financiar aplicabil bugetului general al Comunităţilor Europene, JO L 390, 30.12.2006, p. 1.

[2] A se vedea COM(2007)806 din 17 decembrie 2007.

[3] Un raport per DG. Deşi aceste rapoarte au fost finalizate numai în ianuarie 2008, majoritatea misiunilor de audit au fost efectuate în 2007, iar IAS consideră că rezultatele acestora sunt deja suficient de importante pentru a fi prezentate în raportul anual pe 2007.

[4] COM(2007)502 din 5 septembrie 2007.